Fil-Jum Dinji tal-Ilma, niftakru kemm l-aċċess għal ilma suffiċjenti, sikur, tajjeb għax-xorb, aċċessibbli fiżikament u affordabbli huwa prekondizzjoni għal ħajja deċenti. Id-drittijiet fundamentali tal-bniedem għal ilma tax-xorb u sanitazzjoni sikuri japplikaw għal kull bniedem u huma rikonoxxuti u appoġġati bis-sħiħ mill-UE fl-isforzi diplomatiċi u l-politika għall-iżvilupp tagħha. Minkejja dan 2.1 biljun bniedem madwar id-dinja m'għandhomx aċċess għal ilma tax-xorb u 340,000 tifel u tifla taħt il-ħames snin imutu kull sena kawża ta' ilma mhux tajjeb għax-xorb u dijarea minħabba sanitazzjoni fqira. Wisq nisa u tfal għadhom iridu jimxu kilometri f'kondizzjonijiet diżumani għal aċċess għal sorsi ta' ilma tajjeb għax-xorb f'xi partijiet tad-dinja. Tensjonijiet u kunflitti li jeskalaw minħabba l-aċċess u l-użu tal-ilma, dejjem aktar theddid ta' skarsezza tal-ilma u l-problema persistenti ta' kwalità fqira tal-ilma għandhom il-potenzjal li jaffettwaw il-paċi u s-sigurtà f'diversi reġjuni. Il-ħtieġa li b'mod kollettiv jiġu indirizzati l-konsegwenzi relatati mal-ilma tat-tibdil fil-klima u l-kunflitti relatati mal-approprjazzjoni u l-isfruttament tar-riżorsi tal-ilma hija għaldaqstant sfida kbira ta' żmienna. Il-promozzjoni ta' kooperazzjoni transkonfinali fuq l-ilma fil-livelli kollha hija l-aktar mod effettiv biex jiġu żgurati l-paċi u d-djalogu. Dan hu għaliex l-UE ddeċidiet li żżid l-impenn tagħha lejn id-diplomazija tal-ilma s-sena l-oħra. L-adozzjoni ta' approċċ ġdid għall-politiki tagħna dwar l-ilma, l-indirizzar tal-isfidi dejjem akbar tat-tibdil fil-klima u l-konsiderazzjoni tal-impenji globali tal-UE fir-rigward tal-Aġenda 2030 għall-Iżvilupp Sostenibbli, il-Ftehim ta' Pariġi dwar it-Tibdil fil-Klima u l-Kunsens Ewropew għall-Iżvilupp kienet ta' importanza kbira biex l-azzjonijiet tal-UE jiġu ppreżentati fost l-inizjattivi multilaterali differenti. L-aċċess universali għall-ilma u s-sanitazzjoni ilu element prinċipali tal-kooperazzjoni għall-iżvilupp tal-UE. Matul l-aħħar deċennju nfaqna aktar minn €2.5 biljun fuq ilma u sanitazzjoni fi 62 pajjiż, l-aktar fil-pajjiżi Afrikani, tal-Karibew u tal-Paċifiku kif ukoll fil-viċinat tagħna. F'ħafna minn dawn il-pajjiżi, nimplimentaw proġetti grazzi għall-kooperazzjoni b'saħħitha mal-imsieħba tagħna tan-NU - UNICEF, UNESCO u UNECE - u istituzzjonijiet ta' finanzjament internazzjonali bħall-Bank Dinji. Filwaqt li topponi bil-qawwa l-użu tal-ilma bħala arma ta' gwerra, l-UE ser tkompli bil-ħidma bla waqfien tagħha biex tipprevjeni u ssolvi kunflitti, tikkontribwixxi għal ġestjoni ekwa, sostenibbli u integrata tar-riżorsi tal-ilma, u biex tippromwovi r-reżiljenza għat-tibdil fil-klima u impatti oħra fuq l-ilma. L-UE temmen li r-ratifika universali u l-implimentazzjoni konsegwenti ta' konvenzjonijiet internazzjonali bħall-Konvenzjoni tan-NU dwar il-Protezzjoni u l-Użu ta' Passaġġi tal-Ilma Transkonfinali u Għadajjar Internazzjonali, u l-Konvenzjoni tan-NU dwar il-Liġi tal-Użu Mhux Navigazzjonali tal-Passaġġi tal-Ilma Internazzjonali huma vitali għall-ġestjoni paċifika tar-riżorsi tal-ilma transkonfinali. Huwa biss permezz tal-kooperazzjoni u s-sħubija mal-Istati Membri tagħna, l-organizzazzjonijiet internazzjonali u reġjonali, is-settur privat kif ukoll is-soċjetà ċivili u d-difensuri tad-drittijiet tal-bniedem li nistgħu niksbu progress u niżguraw l-aċċess universali għall-ilma għall-użu personali u domestiku u biex jiżdied il-potenzjal tal-ilma bħala għodda li tinkoraġġixxi l-paċi sostenibbli. Il-Pajjiżi Kandidati l-Maċedonja ta' Fuq*, il-Montenegro*, is-Serbja* u l-Albanija*, il-pajjiż tal-Proċess ta' Stabbilizzazzjoni u ta' Assoċjazzjoni u kandidat potenzjali l-Bożnija-Ħerzegovina, u l-pajjiżi tal-EFTA l-Iżlanda, il-Liechtenstein u n-Norveġja, membri taż-Żona Ekonomika Ewropea, kif ukoll l-Ukrajna, ir-Repubblika tal-Moldova, l-Armenja u l-Georgia jallinjaw ruħhom ma' din id-dikjarazzjoni. * - Il-Maċedonja ta' Fuq, il-Montenegro, is-Serbja u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.